Ekosklad lastnikom stavb, v katere se vgradi toplotno črpalko ponuja nepovratno finančno spodbudo. Subvencijo prejmete tako v primeru prve vgradnje, kot tudi ob zamenjavi starega ogrevalnega vira. Izjema so območja, kjer je predviden drugi prednostni ogrevalni vir (ponavadi je to mestni plin). Višina subvencije je odvisna od tega, ali ste toplotno črpalko vgradili kot prvi sistem ali zamenjali obstoječi vir ogrevanja. V prvem primeru ste za vgradnjo toplotne črpalke tipa zrak-voda upravičeni do 20% naložbe oz. 1.000€ nepovratnih sredstev, v drugem pa do 40% naložbe oz. 2.500€. Še višja je subvecija, če je obstoječi sistem zamenjala toplotna črpalka in živite na območju, kjer je Občina sprejela Odlok o načrtu za kakovost zraka, in sicer do 50% naložbe oz. do 3.200€. Vlogo oddate po izvedeni naložbi ter priložite nekaj dokazil. Ekosklad za pridobitev nepovratne finančne spodbude pogojuje še strokovno vgradnjo in zagon s strani usposobljenega monterja iz evidence ARSO.